EL
3.7.2023
Επίσημη Εφημερίδα της Ευρωπαϊκής Ένωσης
C 235/57
Λόγοι ακυρώσεως και κύρια επιχειρήματα Προς στήριξη της προσφυγής του ο προσφεύγων προβάλλει επτά λόγους. — Με τον πρώτο λόγο προβάλλεται παράβαση των νομοθετικών διατάξεων που διέπουν το γλωσσικό καθεστώς στα ευρωπαϊκά θεσμικά όργανα.
Το γεγονός ότι η γραπτή και η προφορική δοκιμασία διεξήχθησαν σε γλώσσα διαφορετική (αγγλική και γαλλική) από τη μητρική του γλώσσα εμπόδισε την ορθή αξιολόγηση των ικανοτήτων του, δεδομένου ότι το αποτέλεσμα των δοκιμασιών εξαρτάτο και από το επίπεδο των γλωσσικών του γνώσεων.
Το γεγονός αυτό είχε επίσης ως αποτέλεσμα παράβαση του άρθρου 27 του ΚΥΚ. — Με τον δεύτερο λόγο προβάλλεται παραβίαση της αρχής της ίσης μεταχειρίσεως των υποψηφίων, έλλειψη αντικειμενικής αξιολόγησης των υποψηφίων (νομολογία Glantenay) και παράβαση του άρθρου 5, παράγραφοι 1 και 3, του παραρτήματος ΙΙΙ, του ΚΥΚ.
Συγκεκριμένα, ορισμένοι από αυτούς επανέλαβαν τις γραπτές δοκιμασίες, οι οποίες ήταν σημαντικά χαμηλότερου επιπέδου δυσκολίας.
Η σύγκριση των υποψηφίων κατά τη διάρκεια των δοκιμασιών στο κέντρο αξιολόγησης αλλοιώθηκε λόγω του ότι η εξεταστική επιτροπή δεν είχε προηγουμένως ελέγξει την ακρίβεια των πληροφοριών που περιλαμβάνονταν στο Talent Screener. — Με τον τρίτο λόγο προβάλλεται παράβαση της υποχρεώσεως αιτιολογήσεως και της συναφούς αρχής της ισότητας των διαδίκων (άρθρο 47 του Χάρτη των Θεμελιωδών Δικαιωμάτων της Ευρωπαϊκής Ένωσης), διότι ο προσφεύγων δεν είχε τη δυνατότητα να πληροφορηθεί τους πλήρεις λόγους του αποκλεισμού του από τον διαγωνισμό, πριν από την υποβολή της ενστάσεώς του.
Το γεγονός αυτό είχε επίσης ως αποτέλεσμα παραβίαση της αρχής της ισότητας των όπλων κατά τη διαδικασία. — Με τον τέταρτο λόγο προβάλλεται παράβαση του άρθρου 5, πέμπτο και έκτο εδάφιο, του παραρτήματος III του ΚΥΚ, καθόσον η εξεταστική επιτροπή δεν περιέλαβε στον εφεδρικό πίνακα προσλήψεων αριθμό υποψηφίων τουλάχιστον διπλάσιο από τον αριθμό των θέσεων που θα πληρωθούν με τον διαγωνισμό. — Με τον πέμπτο λόγο προβάλλεται παράβαση της προκήρυξης του διαγωνισμού, παράβαση του άρθρου 5, παράγραφος 1, του παραρτήματος ΙΙΙ του ΚΥΚ, και συνακόλουθα, πρόδηλη πλάνη εκτιμήσεως, διότι στο πλαίσιο του διαγωνισμού AD7 αξιολογήθηκε επίσης η ικανότητα leadership των υποψηφίων, ενώ το κριτήριο αυτό έπρεπε να εφαρμοστεί αποκλειστικά στο πλαίσιο του διαγωνισμού AD9. — Με τον έκτο λόγο προβάλλεται παραβίαση των αρχών που μνημονεύονται στην απόφαση Di Prospero κατά Επιτροπής, παράβαση του άρθρου 27 του ΚΥΚ και παραβίαση της αρχής της ισότητας, στο μέτρο που, ενώ η προκήρυξη του διαγωνισμού δεν επέτρεπε τη συμμετοχή και στους δύο διαγωνισμούς AD7 και AD9, ορισμένοι υποψήφιοι για τον διαγωνισμό AD9 μεταφέρθηκαν αυτομάτως στον εφεδρικό πίνακα προσλήψεων του διαγωνισμού AD7. — Με τον έβδομο λόγο προβάλλεται παραβίαση της αρχής της ισότητας μεταξύ των υποψηφίων και έλλειψη αντικειμενικότητας των αξιολογήσεων λόγω έλλειψης σταθερότητας της εξεταστικής επιτροπής συνεπεία των συχνών μεταβολών στη σύνθεσή της και της απουσίας «shadowing» εκ μέρους του προέδρου της.
Προσφυγή της 8ης Μαΐου 2023 — LichtBlick κατά Επιτροπής (Υπόθεση T-240/23) (2023/C 235/71) Γλώσσα διαδικασίας: η γερμανική Διάδικοι Προσφεύγουσα: LichtBlick SE (Αμβούργο, Γερμανία) (εκπρόσωποι: C. von Hammerstein, P. Roegele και H. Schutte, δικηγόροι) Καθής: Ευρωπαϊκή Επιτροπή Αιτήματα Η προσφεύγουσα ζητεί από το Γενικό Δικαστήριο: — να ακυρώσει την από 21 Δεκεμβρίου 2022 απόφαση της καθής (State Aid SA.104606 (2222/N) — Germany, TCF: Temporary cost containment of natural gas, heat and electricity price increases) κατά το μέτρο που έκρινε ότι είναι συμβατή με την εσωτερική αγορά η χορήγηση, βάσει του γερμανικού Gesetz zur Einführung einer Strompreisbremse und zur Änderung weiterer energierechtlicher Bestimmungen (νόμου για τη θέσπιση μηχανισμού συγκράτησης των τιμών της ηλεκτρικής ενέργειας και την τροποποίηση άλλων διατάξεων της ενεργειακής νομοθεσίας), ενισχύσεων υπέρ των διαχειριστών σημείων επαναφόρτισης με σκοπό τη μείωση του κόστους της ηλεκτρικής ενέργειας που καταναλώνουν τρίτοι για φόρτιση στο σημείο επαναφόρτισης· — να καταδικάσει την καθής στα δικαστικά έξοδα.